
Műgyantás homokmagok szilárdsági tulajdonságainak változása hőterhelés hatására

Munkám során a hőterhelés hatására végbemenő változásokat vizsgáltam az öntvények belsőüregeit kialakító magokon.
Az öntvények minőségét közvetlenül befolyásolja a magokból felszabaduló gáz-, a kicsapódott kondenzátum- mennyisége és a magok öntés közbeni deformációs hajlama. Ezért fontos az adott technológiához igazodó kötőanyagrendszer kiválasztása, és annak mennyiségének optimalizálása.
Munkám célja azonos ürítési körülmények között a mag előállítási, felhasználási paramétereinek optimalizálása és a különböző kötőanyagrendszerek összehasonlítása volt. Vizsgálataim során három gyártótól származó fenol műgyantás kötőanyagrendszert hasonlítottam össze. Méréseimet cold-box eljárással elkészített próbatesteken végeztem el. A vizsgálati eredmények azt igazolják, hogy nagy érdembeli különbség nincs a három kötőanyagrendszer között. Az üríthetőséget laboratóriumi körülmények között legegyszerűbben, a hőterhelt próbatestek szilárdság mérésével lehet modellezni. Kimutattam, hogy a 400°C-os hőterhelésnél van utókeményedés, míg a 450°C-os esetén nincs. Az útjeladóval és erőmérő cellával felszerelt szilárdságvizsgáló berendezéssel a magok terhelés közbeni alakváltozását is vizsgálni tudtam. A lövési pozíció hatásának a vizsgálata során megállapította, hogy a középen elhelyezkedő próbatestnek van a legnagyobb szilárdsága. Munkám során lehetőségem volt egy forradalmian új vizsgálati- módszer tesztelésére, az éknyomó vizsgálatra. Ez a mérés lehetővé teszi a próbatestek hossztengelye mentén a kötési erők változásának a feltérképezését. Mérésekkel megállapítottam, hogy a próbatest a fészek aljához közelebb eső résznél ridegebben viselkedik, míg a másik végén (a lövőcsúcshoz közel) plasztikusabban. A jelenség feltérképezésére szimulációt készítettünk, amin megfigyelhető volt egy bizonyos utótömörödés. Feltehetően ez okozhatja a próbatesten belüli eltéréseket. Következtetésképpen megállapítható, hogy a lövési pozíciónak és úthossznak nem elhanyagolható a szerepe a magok szilárdságában.



